钦定古今图书集成/历象汇编/岁功典/第002卷 > 隋
## 钦定古今图书集成/历象汇编/岁功典/第002卷 > 隋

隋制，“天子以四立日，各于其方近郊迎气而祭，以四
仲月释奠于先圣先师。”

按《隋书礼仪志》：“礼，天子每以四立之日及季夏，乘玉
辂，建大旗，服大裘，各于其方之近郊为兆，迎其帝而
祭之。所谓燔柴于泰坛，扫地而祭者也。春迎灵威仰
者，三春之始，万物禀之而生，莫不仰其灵德，服而畏
之也。夏迎赤熛怒者，火色熛怒，其灵炎至明盛也。秋
迎白招拒”者，招，集；拒，大也，言秋时集成万物，其功大
也。“冬迎叶光纪”者，叶，拾光华。纪，法也。言冬时收拾光
华之色，伏而藏之，皆有法也。“中迎含枢纽”者，含，容也，
枢机有阖辟之义。纽者，结也，言土德之帝，能含容万
物，开阖有时，纽结有法也。然此五帝之号，皆以其德
而名焉。梁、陈、后齐、后周及隋，制度相循，皆以其时之
日，各于其郊迎，而以太皞之属五人“帝配祭，并以五
官、三辰、七宿于其方从祀焉。”又按《志》，“隋五时迎气，
青郊为坛国东春明门外，道北去宫八里，高八尺。赤
郊为坛国南明德门外，道西去宫十三里，高七尺。黄
郊为坛国南安化门外，道西去宫十二里，高七尺。白
郊为坛国西开远门外，道南去宫八里，高九尺。黑郊
为坛。宫北十一里田地高六尺，并广四丈。各以四方
立日黄郊，以季夏土王日祀其方之帝，各配以人帝，
以太祖武元帝配。五官及星、三辰、十宿，亦各依其方
从祀。其牲依方色，各用犊二。星辰加羊豕各一。其仪
同南郊。其岳渎镇海，各依五时迎气日，遣使就其所
祭之以太牢。”又按《志》：“隋制，国子寺每岁以四仲月
上丁释奠”于先圣先师，“州郡学则以春秋仲月释奠，
学生皆乙日试书，景日给假。”